放船
作者：敖陶孫
朝代：宋

paragraphs: 柳邊放船試南風，揚溪荷花能艷紅。
一川雲錦步不盡，我舟正在繁香中。
午天無雲青脈脈，枕舷哀歌醉脫幘。
更將綠葉穿碧筒，欲臣屈巵奴太白。
風前一笑玉麈橫，蜻蜓側翅潜魚驚。
騎馬貴人多內熱，此歡勿語長安城。
須臾客醉船亦醉，信流一抹西村外。
翁媼負牆樵牧奔，拾薪供茶初不記。
還家鼻息撼四鄰，閬風接夢疑非真。
清遊何時記三人，臞庵與弟拙鄉陳。